CELEX: 32015D1340
Language: mt
Date: 2015-07-13 00:00:00
Title: Deċiżjoni tal-Kunsill (UE) 2015/1340 tat-13 ta' Lulju 2015 dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perijodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima

4.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 207/15
            
         DEĊIŻJONI TAL-KUNSILL (UE) 2015/1340
   tat-13 ta' Lulju 2015
   dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perijodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Il-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima (“il-Protokoll ta' Kjoto”) daħal fis-seħħ fis-16 ta' Frar 2005 u fih impenji ta' tnaqqis ta' emissjonijiet legalment vinkolanti għall-ewwel perijodu ta' impenn, mill-2008 sal-2012 għall-Partijiet elenkati fl-Anness B tiegħu. L-Unjoni approvat il-Protokoll ta' Kjoto permezz tad-Deċiżjoni tal-Kunsill 2002/358/KE (2). L-Unjoni u l-Istati Membri tagħha rratifikaw il-Protokoll ta' Kjoto u qablu li jwettqu l-impenji tagħhom taħt l-ewwel perijodu ta' impenn b'mod konġunt. L-Islanda rratifikat il-Protokoll ta' Kjoto fit-23 ta' Mejju 2002.
            
         
               (2)
            
            
               Il-Kunsill, fil-laqgħa tiegħu tal-15 ta' Diċembru 2009, laqa' talba mill-Islanda biex twettaq l-impenji tagħha taħt it-tieni perijodu ta' impenn b'mod konġunt mal-Unjoni u l-Istati Membri tagħha, u stieden lill-Kummissjoni tippreżenta rakkomandazzjoni għall-ftuħ tan-negozjati meħtieġa dwar ftehim mal-Islanda li huwa konformi mal-prinċipji u l-kriterji stabbiliti fil-Pakkett tal-Enerġija u l-Klima tal-Unjoni.
            
         
               (3)
            
            
               Fil-Konferenza ta' Doha dwar il-Klima f'Diċembru 2012, il-partijiet kollha għall-Protokoll ta' Kjoto qablu dwar l-Emenda ta' Doha li tistabbilixxi t-tieni perijodu ta' impenn tal-Protokoll ta' Kjoto, li beda mill-1 ta' Jannar 2013 u jispiċċa fil-31 ta' Diċembru 2020. L-Emenda ta' Doha temenda l-Anness B tal-Protokoll ta' Kjoto, tistabbilixxi aktar impenji ta' mitigazzjoni legalment vinkolanti għall-partijiet elenkati f'dak l-Anness għat-tieni perijodu ta' impenn, temenda u telabora aktar id-dispożizzjonijiet li jikkonċernaw l-implimentazzjoni tal-impenji tal-partijiet matul it-tieni perijodu ta' impenn.
            
         
               (4)
            
            
               Il-miri għall-Unjoni, l-Istati Membri tagħha u l-Islanda huma mdaħħlin fl-Emenda ta' Doha b'nota ta' qiegħ il-paġna li tiddikjara li dawk il-miri huma bbażati fuq il-fehim li ser jitwettqu b'mod konġunt skont l-Artikolu 4 tal-Protokoll ta' Kjoto. L-Unjoni, l-Istati Membri tagħha u l-Islanda ħarġu wkoll stqarrija konġunta mal-adozzjoni tal-Emenda ta' Doha fit-8 ta' Diċembru 2012, li tesprimi l-intenzjoni tagħhom li jwettqu l-impenji tagħhom għat-tieni perijodu ta' impenn b'mod konġunt. L-istqarrija ġiet maqbula matul laqgħa ad hoc tal-Ministri tal-UE f'Doha u approvata mill-Kunsill fis-17 ta' Diċembru 2012.
            
         
               (5)
            
            
               F'dik l-istqarrija l-Unjoni, l-Istati Membri tagħha u l-Islanda ddikjaraw, f'konformità mal- Artikolu 4(1) tal-Protokoll ta' Kjoto, li jippermetti lill-partijiet iwettqu l-impenji tagħhom skont l- Artikolu 3 tal-Protokoll ta' Kjoto b'mod konġunt, li l-Artikolu 3(7ter) tal-Protokoll ta' Kjoto ser jiġi applikat għall-ammont assenjat konġunt skont il-Ftehim dwar it-twettiq konġunt mill-Unjoni, l-Istati Membri tagħha, il-Kroazja u l-Islanda u li mhux ser jiġi applikat għall-Istati Membri, il-Kroazja jew l-Islanda individwalment.
            
         
               (6)
            
            
               L-Artikolu 4(1) tal-Protokoll ta' Kjoto jirrikjedi li l-partijiet jaqblu li jwettqu l-impenji tagħhom skont l-Artikolu 3 tal-Protokoll ta' Kjoto b'mod konġunt sabiex fil-Ftehim jistabbilixxu l-livell ta' emissjoni rispettiv allokat lil kull wieħed mill-partijiet għal dak il-Ftehim. L-Artikolu 4(2) tal-Protokoll ta' Kjoto jirrikjedi li l-partijiet l-ftehim tat-twettiq konġunt jinnotifikaw lis-Segretarjat tal-Protokoll ta' Kjoto dwar it-termini ta' dak il-Ftehim fid-data tad-depożitu tal-istrumenti tagħhom ta' ratifika jew ta' approvazzjoni.
            
         
               (7)
            
            
               It-termini tal-ftehim biex b'mod konġunt jitwettqu l-impenji tal-Unjoni, l-Istati Membri tagħha u l-Islanda skont l-Artikolu 3 tal-Protokoll ta' Kjoto huma stabbiliti f'Anness għad-Deċiżjoni tal-Kunsill (UE) 2015/1339 (3). Dawk it-termini huma wkoll stipulati fl-Anness 2 għall-Ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perijodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima (minn hawn 'il quddiem imsejjaħ “il-Ftehim”).
            
         
               (8)
            
            
               Biex jiġi żgurat li l-impenji tal-Islanda fit-twettiq konġunt huma stabbiliti u applikati b'mod mhux diskriminatorju, li jittrattaw l-Islanda u lill-Istati Membri bl-istess mod, il-livell tal-emissjonijiet għall-Islanda ġie stabbilit b'mod li huwa konsistenti kemm mal-impenn ta' tnaqqis ta' emissjonijiet kwantifikati miktuba fit-tielet kolonna tal-Anness B għall-Protokoll ta' Kjoto, kif emendat mill-Emenda ta' Doha, u mal-leġiżlazzjoni tal-Unjoni, inkluż il-pakkett dwar il-Klima u l-Enerġija tal-2009 u l-prinċipji u l-kriterji li fuqhom huma bbażati l-objettivi f'dik il-leġiżlazzjoni.
            
         
               (9)
            
            
               Il-Ftehim ġie ffirmat fl-1 ta' April 2015 f'konformità mad-Deċiżjoni tal-Kunsill (UE) 2015/146 (4).
            
         
               (10)
            
            
               Sabiex jinkiseb id-dħul fis-seħħ mingħajr dewmien tal-Emenda ta' Doha, qabel il-konferenza dwar il-klima tan-Nazzjonijiet Uniti f'Pariġi fi tmiem l-2015, li għandha tadotta strument legalment vinkolanti ġdid għall-perijodu ta' wara l-2020, u biex jiġi enfasizzat l-impenn tal-Unjoni, l-Istati Membri tagħha u l-Islanda li tingħata forza legali lit-tieni perijodu ta' impenn fiż-żmien propizju, l-Unjoni, l-Istati Membri u l-Islanda għandhom jaħdmu biex jirratifikaw kemm l-Emenda ta' Doha kif ukoll il-Ftehim mhux aktar tard mit-tielet trimestru tal-2015.
            
         
               (11)
            
            
               Il-Ftehim għandu jiġi approvat f'isem l-Unjoni.
            
         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni fit-twettiq konġunt tal-impenji mill-Unjoni Ewropea, l-Istati Membri tagħha u l-Islanda għat-tieni perijodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima (minn hawn 'il quddiem imsejjaħ “il-Ftehim”) huwa b'dan approvat f'isem l-Unjoni Ewropea.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jaħtar lill-persuna jew persuni bis-setgħa li jiddepożitaw, f'isem l-Unjoni, l-istrument ta' ratifika previst fl-Artikolu 10 tal-Ftehim mas-Segretarju Ġenerali tal-Kunsill tal-Unjoni, sabiex tesprimi l-kunsens tal-Unjoni li tkun marbuta b'dak il-Ftehim.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-13 ta' Lulju 2015.
      
         
            Għall-Kunsill
         
         
            Il-President
         
         F. ETGEN
      
   
   
      (1)  Kunsens tal-10 ta' Ġunju 2015 (għadu ma ġiex ippubblikat fil-ĠU).
   
      (2)  Deċiżjoni tal-Kunsill 2002/358/KE tal-25 ta' April 2002 dwar l-approvazzjoni f'isem il-Komunità Ewropea, tal-Protokoll ta' Kyoto għall-Konvenzjoni Kwadru tan-Nazzjonijiet Uniti dwar it-Tibdil fil-Klima u t-twettiq konġunt tal-obbligi tiegħu (ĠU L 130, 15.5.2002, p. 1; Edizzjoni Speċjali bil-Malti: Kapitolu 11, Volum 042, p. 24).
   
      (3)  Deċiżjoni tal-Kunsill (UE) 2015/1339, tat-13 ta' Lulju 2015, dwar il-konklużjoni, f'isem l-Unjoni Ewropea, tal-Emenda ta' Doha għall-Protokoll ta' Kjoto għall-UNFCCC u t-twettiq konġunt tal-impenji tiegħu (Ara paġna 1 ta' dan il-Ġurnal Uffiċjali).
   
      (4)  Deċiżjoni tal-Kunsill (UE) 2015/146 tas-26 ta' Jannar 2015 dwar l-iffirmar, f'isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perijodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 26, 31.1.2015, p. 1).